TOP วิ่ง 4% โบรกชี้กำไร Q2 โตรับค่าการกลั่นสูง แนะ “ซื้อ” เป้า 70 บ.
TOP วิ่ง 4% ราคา แตะ 1.2 พันลบ. โบรกชี้กำไรไตรมาส 2 โตรับค่าการกลั่นสูง รวมถึงการรับรู้ผลกำไรจากการขายหุ้น GPSC พร้อมแนะ “ซื้อ” ราคาเป้า 70 บ.
TOP วิ่ง 4% ราคา แตะ 1.2 พันลบ. โบรกชี้กำไรไตรมาส 2 โตรับค่าการกลั่นสูง รวมถึงการรับรู้ผลกำไรจากการขายหุ้น GPSC พร้อมแนะ “ซื้อ” ราคาเป้า 70 บ.
28 เม.ย. 2565

ผู้สื่อข่าวรายงานว่าวันนี้ (28 เม.ย. 2565) ราคาหุ้นบริษัท ไทยออยล์ จำกัด (มหาชน) หรือ TOP ปิดภาคเช้าอยู่ที่ระดับ 55.75 บาท เพิ่มขึ้น 2.25 บาท หรือ 4.21% โดยทำจุดสูงสุดที่ 56.00 บาท และทำจุดต่ำสุดที่ 53.75 บาท ด้วยมูลค่าการซื้อขาย 1.3 พันล้านบาท

บริษัทหลักทรัพย์ เคทีบีเอสที จำกัด (มหาชน) ระบุในบทวิเคราะห์วันที่ (20 เม.ย. 2565) ว่า คงคำแนะนำ “ซื้อ” หุ้น TOP ที่ราคาเป้าหมาย 70.00 บาท อิง 2565E PBV 1.11 เท่า โดยฝ่ายวิจัยประเมินว่า TOP จะรายงานกำไรสุทธิไตรมาส 1/2565 ที่แข็งแกร่งอยู่ที่ 7.1 พันล้านบาท โดยเพิ่มขึ้น 111% เมื่อเทียบกับงวดเดียวกันของปีก่อน และเพิ่มขึ้น 41% เมื่อเทียบกับไตรมาสก่อน ซึ่งหลักๆเป็นผลจากค่าการตลาด (market GRM) ที่ปรับตัวสูงขึ้นตามส่วนต่างราคาผลิตภัณฑ์น้ำมันและน้ำมันดิบ (crack spread) และกำไรจากสต๊อกน้ำมัน (stock gain) ตามแนวโน้มราคาน้ำมันดิบที่สูงขึ้น
ทั้งนี้ฝ่ายวิจัยคาดด้วยว่า อัตราการใช้กำลังการกลั่น (refinery throughput) จะทรงตัวในระดับที่สูงเพื่อเก็บเกี่ยว crack spread ที่แข็งแกร่ง นอกจากนี้ฝ่ายวิจัยเชื่อว่าบริษัทจะเห็นกำไรที่สูงขึ้นต่อเนื่องเป็นสถิติใหม่ในไตรมาส 2/2565 จาก market GRM ที่สูงขึ้นและการรับรู้ผลกำไรจากการขายหุ้น GPSC
นอกจากนี้เรามองว่าผลกระทบจากการคว่ำบาตร (sanction) รัสเซียที่ทำให้ตลาดผลิตภัณฑ์น้ำมันทั่วโลกตึงตัวและทำให้ crack spread สูงต่อเนื่องและการรับรู้กำไรจากการขายหุ้น GPSC จะสร้าง upside ต่อประมาณการกำไรปีนี้